# אנטונין סקאליאה

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

אנטונין סקאליאה (או סקאליה) - נולד ב-11 במרץ, 1936. שופט בית המשפט העליון של ארצות הברית. בפסיקותיו מיצב עצמו סקאליאה כאחד מדובריה החריפים והנחרצים ביותר של השמרנות האמריקנית והפך עצמו לנערץ בחוגים דתיים ולשנוא נפשם של הליברליים.

## [עריכה] ביוגרפיה

סקאליאה נולד בניו ג'רזי למשפחה קתולית. אביו, פרופסור שהתמחה בחקר השפות הרומאניות היגר מאיטליה.

סקאליאה התחנך בבתי ספר קתוליים. את התואר במשפטים קיבל מאוניברסיטת הרווארד, שאותה סיים ב-1960. ב-1967 היה לפרופסור למשפטים באוניברסיטת וירג'יניה. ב-1971 שירת את ממשל ניקסון והתמחה בהסדרת ענייני הטלוויזיה בכבלים. שירת בתפקידים משפטיים שונים גם בממשל פורד. ב-1977 שב לאקדמיה - לאוניברסיטת שיקגו. ב-1982 מינה אותו רונלד רייגן לשופט בבית המשפט הפדרלי לערעורים בוושינגטון הבירה. ב-1986 מינה אותו רייגן לשופט בית המשפט העליון של ארצות הברית, מינוי שאושר בסנאט פה אחד. הוא היה לשופט הראשון בבית המשפט ממוצא איטלקי.

סקאליאה הוא קתולי אדוק. אב לתשעה ילדים שאחד מהם הוא כומר.

## [עריכה] דרכו בבית המשפט

מאז מינויו נחשב סקאליאה לדוברה הנחרץ ביותר של השמרנות בבית המשפט. פרשנותו לחוקה מתבססת על היצמדות לטקסט שלה ולאופן המקורי שבה נתפסה עם כתיבתה ועל הסתייגות נמרצת מכל קריאה מרחיבה יותר שלה. השנינות והחריפות שבה נהג לכתוב את חוות הדעת שלו, לעתים קרובות במיעוט, הפנו אליו את תשומת הלב, אף יותר מאשר אל נשיא בית המשפט ויליאם רנקוויסט, שנחשב למעט מתון ממנו. בניגוד מסוים לגישתו לחוקה, לגבי חקיקה של הקונגרס מבליט סקאליאה את ההיצמדות לטקסט, גם כשהיא כרוכה בהתעלמות מכוונות המחוקק.

עם מינויו של קלרנס תומס ב-1991 מצא לעצמו סקאליאה "תאום משפטי". עם השנים הסתמנו הבדלי דגשים קלים בין השניים, אך על פי רוב פסיקותיהם דומות מאוד. סקאליאה זהיר מעט יותר מתומס ביחס להפיכת תקדימים עתיקים של בית המשפט, ופחות קיצוני בעניין זכויות המדינות.

כעמיתיו השמרנים תומך סקאליאה בצמצום כוחו של הקונגרס ובהגדלת כוחן של המדינות, לפי המבנה הפדרלי המקורי שאותו ראו כותבי החוקה לנגד עיניהם. כשהחליט הרוב, שאליו הצטרף, להתערב בהחלטת בית המשפט של מדינת פלורידה להמשיך את ספירת הקולות בבחירות 2000, החלטה שהבטיחה את נצחונו של בוש על גור, הותקף כצבוע. לדברי המתנגדים, ההחלטה סתרה את השקפתו שאל לממשל הפדרלי להתערב בענייני המדינות. כבר בצו הביניים עורר סקאליאה את חמת זעמם של תומכי המפלגה הדמוקרטית. הוא קבע שיש לעצור את הספירה לאלתר פן התמשכותה תפגע בלגיטימיות של נצחון בוש, אם יזכה בעתירה לבסוף.

התנגדותו נחרצת למציאת היתר בחוקה להפלה מלאכותית. זו השאלה המפלגת את הציבור האמריקני ביחסו לבית המשפט יותר מכל. עם זאת, סקאליאה מדגיש שכפי שאין בחוקה היתר להפלות, גם אין בה איסור להן - השאלה צריכה להיוותר לשיפוטן של המדינות. לגבי המתות חסד ניסח עמדתו ביובש במילים "אין זכות חוקתית למות". התפרסם שבכנסייה שבה הוא נוהג להתפלל הוקמה אנדרטה לזכר העוברים שהומתו בהפלה.

השקפתו היא שאפליה מתקנת בקבלה לאוניברסיטאות אינה חוקתית וסותרת את ההבטחה לשוויון לפני החוק. הוא מצמצם את הפרדת הדת מהמדינה.

סקאליאה פוסק בעקביות בזכות עונש המוות, גם כנגד מפגרים וקטינים. על אף התנגדותו של האפיפיור יוחנן פאולוס השני לעונש זה, הביע סקאליאה את אמונתו כי אין בו סתירה להשקפה הקתולית. לדעתו, שופט קתולי שדתו מביאה אותו להתנגד לעונש מוות חייב לפסול עצמו מלשבת בדין. בהקשר זה, התנגד לשימוש במשפט בינלאומי בפרשנות החוקה והתפלמס על כך עם עמיתו סטיבן ברייר, מייצג ההשקפה ההפוכה.

התנועה ההומוסקסואלית מחשיבה אותו לאחד מיריביה הגדולים. ב-2004 פסק בית המשפט שלא ניתן לאסור על קיום יחסי מין "שלא כדרך הטבע" והפך את היחסים החד-מיניים, אם הם נעשים בין בגירים ובהסכמה, לחוקיים בכל מדינות ארצות הברית. סקאליאה כתב דעת מיעוט מתנגדת חריפה. בתגובה, כשהופיע בפני סטודנטים בניו יורק הדהים אותו סטודנט כששאל אותו האם הוא מקיים יחסים שלא כדרך הטבע עם אשתו.

החלטתו שלא לפסול עצמו בדיון בעניינו של סגן הנשיא ריצ'רד צ'ייני עוררה מחלוקת, אחר שנודע שהשניים יצאו יחד לצייד ברווזים. סקאליאה הסביר שלא הייתה הצדקה לפסילה מאחר שהעתירה שבאה לפני השופטים כוונה כנגד צ'ייני בתוקף תפקידו בממשל, ולא באופן אישי. התשובה "קווה קווה" שהשיב בלעג לשאלה בנידון צוינה בתקשורת בתימהון [1].

לעתים נדירות קורה שהיצמדותו לחוקה ולכוונתה המקורית מביאה אותו לתמיכה בהשקפה ליברלית, כך אירע כשסבר ששריפת דגלים מוגנת על ידי התיקון הראשון לחוקה המבטיח את חופש הביטוי.

בטרם בחירתו לתפקיד הביע ג'ורג' בוש הבן את כוונתו למנות שופטים כסקאליאה (וכתומס). רווחה הערכה שבוש ימנהו לנשיא בית המשפט אחר רנקוויסט, אולם בסוף נבחרה לתפקיד דמות שנויה פחות במחלוקת, ג'ון רוברטס. אולי משום שבוש לא חפץ להיכנס לקרב עם המפלגה הדמוקרטית על מינוי שחשיבותו סמלית בעיקרה. יש הטוענים שנטייתם למרכז של שופטים שהתחילו דרכם כשמרנים, אנתוני קנדי וסנדרה דיי או'קונור, נובעת בין השאר מסלידתם מסגנונו התוקפני והסרקסטי של סקאליאה. עם זאת, אין עוררין על חריפותו ועל יכולתו האינטלקטואלית.

מקור: http://he.wikipedia.org../../../%D7%90/%D7%A0/%D7%98/%D7%90%D7%A0%D7%98%D7%95%D7%A0%D7%99%D7%9F_%D7%A1%D7%A7%D7%90%D7%9C%D7%99%D7%90%D7%94.html

קטגוריה: שופטים אמריקאים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Deutsch
- Español
- Français
- Nederlands
- Polski
- Português
- Simple English